ຍີ່ປຸ່ນຮັບປາກ ຈະຊ່ວຍເຫລືອ 7,400 ລ້ານໂດລາ ແກ່ເຂດລຸ່ມແມ່ນໍ້າຂອງ
ການຊ່ວຍ​ເຫລືອ​ຂອງ​ຍີ່ປຸ່ນ​ ​ແມ່ນ​ແນ​ເປົ້າໝາຍໃສ່​ ການສົ່ງ​ເສີມ​ການສ້າງສາ​ດ້ານ​ໂຄງ​ລ່າງ​ພື້ນຖານ ຢູ່​ໃນ​ໄທ ມຽນມາ ກໍາປູ​ເຈ​ຍ ຫວຽດນາມ ແລະລາວ.
ໃນບໍ່ເທົ່າໃດມື້ຜ່ານມານີ້ ຍີ່ປຸ່ນໄດ້ຮັບປາກ ທີ່ຈະໃຫ້ການຊ່ວຍເຫລືອດ້ານການພັດທະນາ ມູນຄ່າ 7400 ລ້ານໂດລາ ໃນໄລຍະສາມປີຕໍ່ໜ້ານີ້ ແກ່ກໍາປູເຈຍ ລາວ ມຽນມາ ໄທ ແລະຫວຽດ ນາມ ນອກນີ້ແລ້ວ ຍີ່ປຸ່ນຍັງຈະລົບລ້າງເງິນກູ້ຢືມ ຫລາຍພັນລ້ານໂດລາໃຫ້ແກ່ມຽນມານໍາ Ron Corben ຜູ້ສື່ຂ່າວວີໂອເອທີ່ບາງກອກ ສົ່ງລາຍງານມາກ່ຽວກັບຄວາມໝາຍແລະກໍລະນີ ແວດລ້ອມ ການຊ່ວຍເຫລືອຈໍານວນມະຫາສານນີ້ ຊຶ່ງທອງປານຈະນໍາມາສະເໜີທ່ານ ການຊ່ວຍເຫລືອມູນຄ່າ 7400 ລ້ານໂດລາ ທີ່ຍີ່ປຸ່ນໄດ້ຮັບປາກວ່າ ຈະມອບໃຫ້ບັນດາປະເທດໃນເຂດລຸ່ມແມ່ນໍ້າຂອງນັ້ນ ແມ່ນແນເປົ້າ ໝາຍໃສ່ການສົ່ງເສີມການສ້າງສາດ້ານໂຄງລ່າງພື້ນຖານ ຢູ່ໃນໄທ ມຽນມາ ກໍາປູເຈຍ ຫວຽດນາມ ແລະລາວ ແລະເລຶ່ອງນີ້ແມ່ນມີຂຶ້ນໃນລະຫວ່າງກອງປະຊຸມທີ່ໂຕກຽວ ກັບບັນດານາຍົກລັດຖະມົນຕີຂອງຫ້າປະເທດເຂດແມ່ນໍ້າ ຂອງດັ່ງກ່າວ ຍີ່ປຸ່ນໄດ້ຕັ້ງໂຄງການສໍາຄັນໄວ້ 57 ໂຄງການທີ່ສຸມໃສ່ການພັດທະນາໂຄງ ລ່າງພື້ນຖານໃນພາກສ່ວນຕ່າງໆເຊັ່ນ ທ່າເຮືອ ທາງຫລວງ ໂຮງງານຜະ ລິດກະແສໄຟຟ້າ ແລະລົດໄຟຄວາມໄວສູງ ທີ່ມີມູນຄ່າປະມານ 28 ພັນ ລ້ານໂດລາ ທ່ານ Ian Storey ປະຈໍາສະຖາບັນການສຶກສາເອເຊຍຕາເວັນອອກສຽງໃຕ້ ກ່າວວ່າ ໂຄງການຊ່ວຍເຫລືອຂອງຍີ່ປຸ່ນໃນຄັ້ງນີ້ແມ່ນເນັ້ນໃຫ້ເຫັນເຖິງ ການແຂ່ງຂັນທີ່ເພິ່ມທະວີຂຶ້ນນັບມື້ ໃນການໃຊ້ຈ່າຍເພື່ອການພັດທະນາໃນຂົງເຂດດັ່ງກ່າວ ທ່ານນາງ ຢິ່ງລັກ ຊິນນະວັດ ນາຍົກລັດຖະມົນຕີໄທ ໄດ້ຮຽກຮ້ອງຂໍການສະໜັບສະໜຸນຈາກຍີ່ປຸ່ນ ຕໍ່ການພັດທະນາທ່າເຮືອທະເລເລິກ ແລະພື້ນທີ່ອຸດສາຫະກໍາ ມູນຄ່າ 8600 ລ້ານໂດລາ ໃນເຂດ Dawei ທາງພາກໃຕ້ຂອງມຽນມາ ຊຶ່ງໂຄງການດັ່ງກ່າວນີ້ແມ່ນນໍາພາໂດຍພວກບໍລິສັດພັດທະ ນາແລະກໍ່ສ້າງຂອງໄທ ສໍາລັບມຽນມາເອງນັ້ນ ຍີ່ປຸ່ນກໍໄດ້ໃຫ້ການສົ່ງເສີມທີ່ສໍາຄັນ ແກ່ລັດຖະບານພົນລະເຮືອນທີ່ໜຸນຫລັງໂດຍຝ່າຍທະຫານຂອງປະທານາທິບໍດີ ທຽນ ເຊນ ໂດຍການລົບລ້າງເງິນກູ້ຢືມ ຈໍານວນ 3700 ລ້ານໂດລາ ຂອງໜີ້ສິນທີ່ຍັງຄ້າງຄາຢູ່ຂອງປະເທດ ນອກນີ້ ຍີ່ປຸ່ນຍັງເວົ້າອີກວ່າ ຕົນພ້ອມທີ່ຈະຮື້ຟືນ ການຊ່ວຍເຫລືອທີ່ໄດ້ໂຈະໄວ້ນັ້ນ ໂດຍມີເງື່ອນໄຂວ່າມຽນມາຕ້ອງເຄື່ອນໄຫວໄປໜ້າ ໃນການປະຕິຮູບທາງການເມືອງນັ້ນ ທ່ານນາງ Kanae Doi ຜູ້ອໍານວຍການກຸ່ມສິ້ງຊອມສິດທິມະນຸດ Human Rights Watch ປະຈໍາຍີ່ປຸ່ນ ກ່າວວ່າ ຍີ່ປຸ່ນຕ້ອງນໍາໃຊ້ການໂຈະການ ລົບລ້າງໜີ້ສິນ ເພື່ອສືບຕໍ່ກົດດັນມຽນມາ ໃຫ້ທໍາການປະຕິຮູບທາງການເມືອງຕໍ່ໄປ ທ່ານນາງ Kanae Doi ເວົ້າວ່າ:ບ" ທ່ານນາງ Doi ກ່າວອີກວ່າ ພວກນະໂຍບາຍທີ່ເອື້ອອໍານວຍຂອງຍີ່ປຸ່ນຕໍ່ມຽນມານັ້ນ ເບິ່ງຊົງວ່າ ຈະນໍາໄປສູ່ການເສີມຂະຫຍາຍການລົງທຶນຂອງຍີ່ປຸ່ນໃນມຽນມາ ໃຫ້ຫລາຍຂຶ້ນ ທ່ານນາງ Doi ເວົ້າວ່າ: ໃນຂະນະດຽວກັນ ຄືເມື່ອວັນຈັນຜ່ານມານີ້ ສະຫະພາບຢູໂຣບກໍໄດ້ປະກາດໂຈະການລົງໂທດຕ່າງໆຕໍ່ມຽນມາໄວ້ເປັນເວລານຶ່ງປີ ບັນດາເຈົ້າໜ້າທີ່ອີຢູ ກ່າວວ່າ ພວກເຂົາເຈົ້າຈະຮັກສາການຫ້າມຂາຍອາວຸດນັ້ນໄວ້ຢູ່ ແລະໄດ້ ຮຽກຮ້ອງໃຫ້ມີ ການທໍາຄວາມກ້າວໜ້າຕໍ່ໄປໃນການປະຕິຮູບທາງການເມືອງຂອງປະເທດນັ້ນ ພ້ອມທັງການຍຸດຕິການຂັດແຍ້ງລະຫວ່າງກຸ່ມຊົນເຜົ່າ ແລະການປ່ອຍຕົວບັນດານັກໂທດການເມືອງທີ່ຍັງເຫລືອທັງໝົດນັ້ນ